LV Eiropas Savienības Oficiālais Vēstnesis L 175/1

ES UN UKRAINAS ASOCIĀCIJAS KOMITEJAS TĀS TIRDZNIECĪBAS KOMITEJAS SASTĀVĀ LĒMUMS Nr. 1/2018

(2018. gada 14. maijs),

ar ko atjaunina Asociācijas nolīguma IV sadaļas “Tirdzniecība un ar tirdzniecību saistīti jautājumi” 8. nodaļas “Publiskais iepirkums” XXI pielikumu un sniedz pozitīvu atzinumu par visaptverošo plānu attiecībā uz publisko iepirkumu [2018/972]

ASOCIĀCIJAS KOMITEJA TĀS TIRDZNIECĪBAS KOMITEJAS SASTĀVĀ,

ņemot vērā Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses (1) (“nolīgums”), un jo īpaši tā 149., 153. un 463. pantu,

tā kā:

(1) Saskaņā ar nolīguma 486. pantu nolīguma daļas, tostarp noteikumi par publisko iepirkumu, no 2016. gada 1. janvāra tiek piemērotas provizoriski.

(2) Saskaņā ar nolīguma 149. pantu tādi vērtības sliekšņi attiecībā uz publiskā iepirkuma līgumiem, kuri paredzēti XXI pielikuma P daļā, regulāri jāpārskata, sākot ar pirmo pārskaitļa gadu pēc šā nolīguma stāšanās spēkā, un sliekšņu pārskatīšanu pieņem Asociācijas komiteja tās Tirdzniecības komitejas sastāvā, kā izklāstīts nolīguma 465. panta 4. punktā.

(3) Saskaņā ar nolīguma 153. pantu Ukraina nodrošina, ka tās tiesību akti publiskā iepirkuma jomā tiek pakāpeniski pielāgoti Savienības publiskā iepirkuma acquis atbilstoši grafikam nolīguma XXI pielikumā.

(4) Kopš Asociācijas nolīguma parafēšanas 2012. gada 30. martā ir pārstrādāti vai atcelti un ar jaunu aktu aizstāti vairāki Savienības tiesību akti, kas uzskaitīti nolīguma XXI pielikumā. Jo īpaši Savienība pieņēma šādus tiesību aktus un paziņoja tos Ukrainai: a) Eiropas Parlamenta un Padomes Direktīva 2014/23/ES (2); b) Eiropas Parlamenta un Padomes Direktīva 2014/24/ES (3); c) Eiropas Parlamenta un Padomes Direktīva 2014/25/ES (4).

(5) Minētajās direktīvās grozīti vērtības sliekšņi publiskā iepirkuma līgumiem, kuri paredzēti XXI pielikuma P daļā, un tie pēc tam tika grozīti attiecīgi ar Komisijas Deleģētajām regulām (ES) 2015/2170 (5), (ES) 2015/2171 (6), un (ES) 2015/2172 (7).

(6) Saskaņā ar nolīguma 463. panta 3. punktu Asociācijas padome ir pilnvarota atjaunināt vai grozīt nolīguma pielikumus.

(7) Nolīguma XXI pielikums ir jāatjaunina, lai atspoguļotu izmaiņas minētajā pielikumā uzskaitītajā Savienības acquis atbilstīgi nolīguma 149., 153. un 463. pantam.

(8) Jaunajam Savienības acquis publiskā iepirkuma jomā ir jauna struktūra. Ir lietderīgi XXI pielikumā atspoguļot šo jauno struktūru. Skaidrības labad XXI pielikums būtu jāatjaunina kopumā un jāaizstāj ar pielikumu, kas izklāstīts šā lēmuma papildinājumā. Turklāt ir lietderīgi ņemt vērā progresu, ko Ukraina sasniegusi, tuvinoties Savienības acquis.

(9) Nolīguma 465. panta 2. punktā ir noteikts, ka Asociācijas padome var deleģēt Asociācijas komitejai tās Tirdzniecības komitejas sastāvā jebkuru no savām pilnvarām, tostarp pilnvaras pieņemt saistošus lēmumus.

(10) ES un Ukrainas Asociācijas padome ar 2014. gada 15. decembra Lēmumu Nr. 3/2014 (8) ir pilnvarojusi Asociācijas komiteju tās Tirdzniecības komitejas sastāvā atjaunināt vai grozīt dažus ar tirdzniecību saistītus pielikumus.

(11) Nolīguma 152. panta 1. punktā noteikts, ka Ukraina iesniedz Asociācijas komitejai tās Tirdzniecības komitejas sastāvā vispusīgu plānu ar publisko iepirkumu saistītu tiesību aktu īstenošanai ar grafikiem un atskaites punktiem, kas ietvertu visas reformas tiesību aktu tuvināšanai Savienības acquis.

(12) Nolīguma 152. panta 3. punktā noteikts, ka ir nepieciešams Asociācijas komitejas tās Tirdzniecības komitejas sastāvā labvēlīgs atzinums, lai vispusīgo plānu uzskatītu par atsauces dokumentu īstenošanas procesā, proti, ar publisko iepirkumu saistītu tiesību aktu tuvināšanā Savienības acquis.

(13) Tādēļ ir lietderīgi, ka Asociācijas komiteja tās Tirdzniecības komitejas sastāvā pieņem lēmumu, ar ko sniedz labvēlīgu atzinumu attiecībā uz vispusīgo plānu,

IR PIEŅĒMUSI ŠO LĒMUMU.

1. pants

Ar šo Asociācijas nolīgumā starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses, IV sadaļas “Tirdzniecība un ar tirdzniecību saistīti jautājumi” 8. nodaļas “Publiskais iepirkums” XXI pielikumu aizstāj ar atjauninātu pielikumu, kas pievienots šim lēmumam.

2. pants

Tiek sniegts labvēlīgs atzinums par vispusīgo plānu, kas apstiprināts ar Ukrainas Ministru kabineta 2016. gada 24. februāra rīkojumu (nr. 175-p), kuru Ukrainas valdība pieņēma 2016. gada 24. februārī.

3. pants

Šis lēmums stājas spēkā tā pieņemšanas dienā.

Briselē, 2018. gada 14. maijā Asociācijas komiteja tās Tirdzniecības komitejas sastāvā – priekšsēdētāja Nataliya MYKOLSKA sekretāri Ukrainas vārdā – Oleksiy ROZHKOV ES vārdā – Christian Frigaard RASMUSSEN

(1) OV L 161, 29.5.2014., 3. lpp.

(2) Eiropas Parlamenta un Padomes 2014. gada 26. februāra Direktīva 2014/23/ES par koncesijas līgumu slēgšanas tiesību piešķiršanu (OV L 94, 28.3.2014., 1. lpp.).

(3) Eiropas Parlamenta un Padomes 2014. gada 26. februāra Direktīva 2014/24/ES par publisko iepirkumu un ar ko atceļ Direktīvu 2004/18/EK (OV L 94, 28.3.2014., 65. lpp.).

(4) Eiropas Parlamenta un Padomes 2014. gada 26. februāra Direktīva 2014/25/ES par iepirkumu, ko īsteno subjekti, kuri darbojas ūdensapgādes, enerģētikas, transporta un pasta pakalpojumu nozarēs, un ar ko atceļ Direktīvu 2004/17/EK (OV L 94, 28.3.2014., 243. lpp.).

(5) Komisijas 2015. gada 24. novembra Deleģētā regula (ES) 2015/2170, ar ko groza Eiropas Parlamenta un Padomes Direktīvu 2014/24/ES par tās piemērošanas robežvērtībām līgumu slēgšanas tiesību piešķiršanas procedūrās (OV L 307, 25.11.2015., 5. lpp.).

(6) Komisijas 2015. gada 24. novembra Deleģētā regula (ES) 2015/2171, ar ko groza Eiropas Parlamenta un Padomes Direktīvu 2014/25/ES par tās piemērošanas robežvērtībām līgumu slēgšanas tiesību piešķiršanas procedūrā (OV L 307, 25.11.2015., 7. lpp.).

(7) Komisijas 2015. gada 24. novembra Deleģētā regula (ES) 2015/2172, ar ko groza Eiropas Parlamenta un Padomes Direktīvu 2014/23/ES par tās piemērošanas robežvērtībām līgumu slēgšanas tiesību piešķiršanas procedūrās (OV L 307, 25.11.2015., 9. lpp.).

(8) ES un Ukrainas Asociācijas padomes 2014. gada 15. decembra Lēmums Nr. 3/2014 par atsevišķu Asociācijas padomes pilnvaru deleģēšanu Asociācijas komitejai īpašā sastāvā tirdzniecības jautājumu risināšanai (OV L 158, 24.6.2015., 4. lpp.).